SL Uradni list Evropske unije C 407/1

MNENJE KOMISIJE

z dne 14. novembra 2014

o osnutku uredbe Evropske centralne banke o statističnih podatkih o denarnih trgih

2014/C 407/01

Uvod

Komisija je 8. septembra 2014 prejela zahtevek Evropske centralne banke (ECB) za mnenje o osnutku nove uredbe o statističnih podatkih o denarnem trgu.

Komisija pozdravlja ta zahtevek in ugotavlja, da ECB ravna v skladu s svojo obveznostjo iz člena 5(2) Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani ECB (1), v skladu s katero se mora s Komisijo posvetovati o osnutkih uredb, kadar koli obstaja povezava s statističnimi zahtevami Komisije, da se zagotovi potrebna koherentnost za pripravo statistik, ki ustrezajo zahtevam ECB in Komisije po informacijah. Dobro sodelovanje med ECB in Komisijo je koristno za obe instituciji, pa tudi za uporabnike in anketirance, saj omogoča učinkovitejšo pripravo evropske statistike. Komisija pozdravlja tudi to, da se navedena uredba izrecno sklicuje na njeno mnenje.

Prav tako pozdravlja pobudo ECB za zbiranje podatkov o denarnih trgih. Komisija podpira vsa prizadevanja za povečanje preglednosti teh trgov ter priznava potrebo po podatkih za oblikovanje zanesljivih in utemeljenih meril v skladu z zadnjimi smernicami, ki sta jih izdala Mednarodna organizacija nadzornikov trgov vrednostnih papirjev (IOSCO) in Evropski bančni organ (EBA).

Prednosti predloga so jasne in znatne ter pomembne za širok krog deležnikov in za različne namene: analizo denarne politike, oblikovanje referenčnih obrestnih mer, naloge bančnega nadzora, analizo politike in preglednost teh trgov. Vse so ključnega pomena za pravilno delovanje finančnega sistema.

Po mnenju Komisije je pomembno, da so vsi podatki o denarnih trgih, ki jih mora ECB zbirati v skladu s to uredbo, na voljo drugim zadevnim organom Unije za opravljanje njihovih nalog.

Predlaga se zbiranje podatkov od denarnih finančnih institucij. Komisija je zaskrbljena, da seznam denarnih finančnih institucij vsebuje enote, ki niso aktivne depozitne institucije, in poudarja, da bi bilo treba upoštevati statistična načela.

Pripombe k zakonodajnemu predlogu in predlagane spremembe

Ta pobuda bo zahtevala poročanje o različnih poslih na denarnem trgu, kot so nezavarovani dolžniški instrumenti, nekateri kratkoročni posli financiranja vrednostnih papirjev (npr. posli začasne prodaje, posli začasnega odkupa) in izvedeni finančni instrumenti. Poročanje bo tako omogočilo ECB, da bo lahko opravila svojo nalogo priprave izčrpnih, podrobnih in usklajenih statističnih podatkov o denarnih trgih euroobmočja.

Pobuda je tesno povezana z dvema ključnima zakonodajnima spremembama v EU:

— predlog uredbe Evropskega parlamenta in Sveta o poročanju o poslih financiranja vrednostnih papirjev in njihovi preglednosti, COM(2014) 40 final z dne 29.1.2014: po sprejetju uredbe bo potrebno vseevropsko poročanje o podrobnostih vseh poslov financiranja vrednostnih papirjev, sklenjenih v EU, repozitoriju sklenjenih poslov, vključno s kratkoročnimi posli začasne prodaje in posli začasnega odkupa. Centralne banke EU ter drugi pristojni organi bodo imeli dostop do vseh podatkov, potrebnih za opravljanje njihovih nalog. Po pričakovanjih bo poročanje začelo veljati po letu 2017, zato je ključnega pomena, da se prepreči podvajanje obveznosti poročanja za udeležence na trgu,

— Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (2): prav tako je bistvenega pomena, da se prepreči podvajanje obveznosti poročanja za udeležence na trgu pri transakcijah z izvedenimi finančnimi instrumenti. Za to bi morala pobuda ECB upoštevati že razpoložljive podatke v repozitorijih sklenjenih poslov ter zahtevati samo potrebne podatkovne elemente, ki manjkajo za potrebe priprave statistike.

Glede na potrebo po preprečitvi podvajanja obveznosti poročanja in ob upoštevanju bližajočega se začetka veljavnosti uredbe o poročanju o poslih financiranja vrednostnih papirjev in njihovi preglednosti se predlaga, da se člen 11 spremeni, tako da se opredeli, da so intervali med rednimi posodobitvami po prvem pregledu lahko krajši od dveh let, če začnejo veljati nove, podobne zahteve glede poročanja, ki jih nalaga zakonodaja EU. V podporo tej spremembi se prav tako predlaga, da se vstavi nova uvodna izjava, ki določa, da se zahteve glede poročanja, določene v uredbi ECB o statističnih podatkih o denarnih trgih, v primerih, ko so bile podrobnosti o poslu financiranja vrednostnih papirjev ali pogodbi o izvedenih finančnih instrumentih že sporočene repozitoriju sklenjenih poslov, ter pod pogojem, da ima ECB dejanski dostop do podrobnosti o teh poslih, štejejo za izpolnjene.

Sklepna ugotovitev

Komisija na splošno podpira osnutek uredbe v obsegu, v katerem ta prispeva k zbiranju zanesljivih statističnih podatkov o finančnih trgih na evropski ravni, ki so zelo pomembni za deležnike, med drugim Komisijo.

Vendar Komisija meni, da bi bilo treba obravnavati navedena vprašanja.

V Bruslju, 14. novembra 2014 Za Komisijo Marianne THYSSEN Članica Komisije

(1) UL L 318, 27.11.1998, str. 8.

(2) UL L 201, 27.7.2012, str. 1.